Ńdɔ a ngátum Tə́mpɛl Ǹtondôbə ndóan, ndá ǹkúkúmá ai məndá mə́sə̄ yā Yērúzalɛm. 14Ńdɔ miǹkundǎ Bəkaldéan yā mí ngábə́ ai ǹdzóe bənɔ́nī bəzimbi mí ngáman búg míḿfim mísə̄ mí kɔ́dɔgan Yērúzalɛm á nyɔ́l. 15Nebuzaradân, ǹdzóe bənɔ́nī bəzimbi, a ngákə ai mim̀búbúá mīvɔ́g yā áyɔŋ á məkaban ai məbugǎ yā é bod bə́ ngálígī á tísɔn, ébá bə́ ngádaŋ é ngām yǎ á yād bə́ kə́ ábə ǹkúkúmá yǎ Babilón, ai ébá bə́ ngálígī á bə́ komo bikpəlé. 16Hədá Nebuzaradân, ǹdzóe bənɔ́nī bəzimbi, a ngálíg mim̀búbúá mīvɔ́g yā ńnam, anə́ bə̄síé mə́fúb mə́ wɔ̂n ai bəsíé məfúb. 17Ńdɔ Bəkaldéan bə́ ngáman búg mə̄ndíe bikiě yā Tə́mpɛl Ǹtondôbə, məkon mə́ ébígidi ai máŋ mə́ mvɔ́d yā bí ngábə́ á Tə́mpɛl Ǹtondôbə; ńdɔ̄ bə́ ngáman kə ai mvɔ́d ésə̄ á Babilón. 18Ńdɔ̄ fə̄ bə́ ngánɔŋ bilában bí ásúb, bisɔ́bɔ́lɔ, akəŋ, kɔ́b emyǎm, məndə́g ai bilában bí mvɔ́d bísə̄ yā bə́ bəlán ai byá ású ólugú Ǹtondôbə. 19Ǹdzóe bənɔ́nī bəzimbi a nɔŋɔ́ fə̄ kɔ́b, biwúma, kɔ́b emyǎm, bilában bí ásúb, bí tə́ləga mə́lámba, bidɔ́g bísóá, é byə́m bísə̄ bí ngábə́ mvɔ́d ai ébí bísə̄ bí ngábə́ sílíba. 20Ḿfág yǎ mə̄ndíé mə́bɛ̄, m̀báŋ Máŋ, nyǎg bikie awômo ai ébɛ̄ yā é ngábə́ á máŋ á sī, ai məkon mə́ ébígidǐ yā ńkūkúmá Salomóŋ á ngākom ású Tə́mpɛl Ǹtondôbə, bə́ ngábə́ kig dzǎm vəg ábím mvɔ́d yā byə́m bítē bí bii á ńlod. 21Ású mə́ndíé, dá á ngábə́ mongolo mə́ mɔ́ áwômo ai mwom á ńtīē; á ńkɔ̄dɔ̄ná, mongolo mə́ mɔ́ áwômo ai mə́bɛ̄; anyǔ ányi âfib; á tɔá édɔ̄g á ńnə̄m étēde, 22Mǎn ńtóm ékie a bədé á ńlō ándíé ā yōb, mongolo mə́ mɔ́ mə́tán á ńtīē, avɔ́d ai bibumá ńkɔ̄dɔ̄ná, byə́m bítē bísə̄ bí tɔá hə bikie bikie. Dzam də́dá ású ándíé bɛ̄ɛ.